Politiet pågrep ved 12.40-tida en kvinne etter at hun hadde forsøkt å rane kiosken på Shellstasjonen på Rosendal i Trondheim. Da hadde kvinnen allerede rukket å rane resepsjonen i Best Western Chesterfield hotell i Søndre gate.

– Politiet fikk melding klokka 12.15 om et knivran av Chesterfield hotell, sier operasjonsleder Tor Mauseth til NRK.

– Den kvinnelige resepsjonsansatte fortalte hun hadde blitt forsøkt ranet av en kvinne utenlandsk mørkhudet kvinne med skjerf foran ansiktet.

En politimann har sikret beviser etter ranet på Shell Rosendal. Foto: Henrik Sundgård / NRK

Etterlysning til drosjene

Politiet sendte ut en etterlysning til alle drosjene på den utenlandske kvinnen. Kvinnen blir beskrevet som liten og tynn.

– Vi sendte to patruljer til Chesterfield hotell, men samtidig får vi inn en observasjon fra en drosje om at kvinnen er sett bak Shellstasjonen på Rosendal.

– Samtidig, klokka 12.38 fikk vi melding om at den samme Shellstasjonen er forsøkt ranet med kniv.

Politi sperret av området der ranet skjedde på Rosendal i Trondheim. Foto: Henrik Sundgård / NRk

Ordre om bevæpning

– Vi ga ordre om at politipatruljen på vei til Rosendal skal væpne seg med pistol.

– Like etterpå ble den kvinnelige raneren pågrepet uten dramatikk. Hun hadde da på seg en kniv og det hun selv hevder er en kopi av et skytevåpen.

– Jeg kan ikke bekrefte om dette er en kopi eller et ekte skytevåpen, sier Mauseth, men jeg kan bekrefte at vi har funnet

Soft gun

Etter det NRK erfarer skal politiet har funnet at våpen av typen soft gun.

– Jeg kan bekrefte at vi har beslaglagt et våpen, er alt Tor Mauseth kan si.

Soft gun er våpen som kan skyte små runde plastkuler som veier 0,12-0,40 gram og har en diameter på seks eller åtte millimeter. Slike våpen brukes til sport og lek, men er ofte tro kopier av ekte våpen.

Politihunden Balder fant ransutbyttet nedgravd. Foto: Henrik Sundgård / NRK

Fant ransutbyttet med hund

Ranet i Chesterfield hotell ble ikke fullført, men på Rosendal fikk kvinnen med seg et pengebeløp.

– Pengene ble funnet nedgravd av politihunden Balder like i nærheten av Shellstasjonen, sier operasjonsleder Tor Mauseth.

Politiet har også gjort beslag i noen klær som lå inntil et gjerde, muligens det skjerfet kvinnen brukte til å maskere seg med under ranene.

Den pågrepne er tatt inn til politikammeret for avhør.